
Τρίτη, 18 Αυγούστου 2026
ΔΕΛΤΙΟ ΤΥΠΟΥ

Θάνατος άνδρα στο Πόρτο Ράφτη – Θάνατος επιβάτη Θ/Γ σκάφους στην Ιθάκη – Σύλληψη Κυβερνήτη στη Ζάκυνθο – Μηχανική βλάβη Τ/Χ σκάφους στα Τριζόνια – Παροχή συνδρομής σε Ε/Γ-Τ/Ρ-Ι/Φ σκάφος στην Πάρο – Σύλληψη αλλοδαπού στην Πάτρα – Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή του Μαρκόπουλου ότι ένας 58χρονος ημεδαπός ανασύρθηκε χωρίς τις αισθήσεις του από την παραλία «ΠΑΝΟΡΑΜΑ» στο Πόρτο Ράφτη. Στον 58χρονο αρχικά παρασχέθηκαν οι πρώτες βοήθειες από την νοσηλεύτρια της πλαζ Αυλακίου και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Αθηνών «ΣΩΤΗΡΕΙΑ», όπου διαπιστώθηκε ο θάνατός του. Από το Α’ Λιμενικό Τμήμα Μαρκόπουλου του Κεντρικού Λιμεναρχείου Ραφήνας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.
*****

Τις πρώτες πρωινές ώρες σήμερα, ενημερώθηκε η Λιμενική Αρχή της Ιθάκης ότι έχρηζε άμεσης νοσοκομειακής περίθαλψης ένας για 64χρονος ημεδαπός επιβάτης θαλαμηγού (Θ/Γ) σκάφους σημαίας Κύπρου, το οποίο ελλιμενιζόταν στο λιμάνι Βαθέος. Ο 64χρονος διακομίστηκε με ασθενοφόρο όχημα στο Κέντρο Υγείας Ιθάκης, όπου διαπιστώθηκε ο θάνατός του. Από το Λιμεναρχείο Ιθάκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών.
*****

Τις βραδινές ώρες χθες, ενημερώθηκε η Λιμενική Αρχή του Αγίου Νικολάου Βολιμών από τον Κυβερνήτη ενός επιβατηγού-τουριστικού (Ε/Γ-Τ/Ρ) σκάφους, ότι κατά την επιστροφή του με 2 μέλη πληρώματος και 24 επιβάτες από περιηγητικό πλου στο λιμάνι του Αγίου Νικολάου, προσέκρουσε σε τσιμεντόλιθους (μπλόκια), με αποτέλεσμα τον τραυματισμό 6 επιβατών. Μετά τον κατάπλου του Ε/Γ-Τ/Ρ στο λιμάνι, 4 εκ των τραυματιών μεταφέρθηκαν με ιδία μέσα ενώ οι υπόλοιποι 2 με ασθενοφόρο όχημα του ΕΚΑΒ στο Γενικό Νοσοκομείο Ζακύνθου για παροχή πρώτων βοηθειών. Εκ των έξι τραυματιών πέντε εξ’ αυτών εξήλθαν από το Γενικό Νοσοκομείο αφού έλαβαν την απαραίτητη ιατρική περίθαλψη, ενώ παραμένει νοσηλευόμενος για προληπτικούς λόγους ένας 60χρονος ημεδαπός. Από τον Λιμενικό Σταθμό του Αγίου Νικολάου Βολιμών που διενεργεί την προανάκριση, συνελήφθη ο 41χρονος ημεδαπός Κυβερνήτης του Ε/Γ-Τ/Ρ για παράβαση των άρθρων 306 «Έκθεση» και 314 «Σωματική βλάβη από αμέλεια» του Π.Κ., καθώς και των άρθρων 104 «Διοικητική εξουσία Πλοιάρχου» και 225 «Παράβαση κανονισμού προς αποφυγή συγκρούσεων» του Κ.Δ.Ν.Δ.. Επιπλέον, απαγορεύτηκε ο απόπλους του σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ κινήθηκε η διαδικασία επιβολής των προβλεπόμενων διοικητικών κυρώσεων. Από το συμβάν δεν παρατηρήθηκε θαλάσσια ρύπανση.

*****


Τις μεσημβρινές ώρες χθες, ενημερώθηκαν οι Λιμενικές Αρχές της Ναυπάκτου και του Αιγίου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., για μηχανική βλάβη ενός ταχυπλόου (Τ/Χ) σκάφους, με 6 ημεδαπούς επιβαίνοντες, στη θαλάσσια περιοχή νοτιοανατολικά νήσου «Τριζόνια». Στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και τα ερασιτεχνικά (Ε/Ρ) σκάφη «ΣΑΛΟΥΝ» Λ.Ν. 872 και «ΧΡΗΣΤΟΣ» Ν. Ιτέας 58, προς παροχή συνδρομής. Το Τ/Χ κατέπλευσε στη μαρίνα Τριζονιών με τη συνδρομή των Ε/Ρ σκαφών και συνοδεία του ΠΛΣ, όπου προσέδεσε με ασφάλεια με τους επιβαίνοντές του καλά στην υγεία τους. Από το Α’ Λιμενικό Τμήμα Ναυπάκτου του Λιμεναρχείο Μεσολογγίου, απαγορεύτηκε ο απόπλους του Τ/Χ μέχρι την προσκόμιση βεβαιωτικού αξιοπλοΐας, ενώ από το περιστατικό δεν παρατηρήθηκε θαλάσσια ρύπανση.
*****

Τις απογευματινές ώρες χθες, ενημερώθηκε η Λιμενική Αρχή της Πάρου για μηχανική βλάβη ενός επιβατηγού-τουριστικού-ιστιοφόρου (Ε/Γ-Τ/Ρ-Ι/Φ) σκάφους, με 6 αλλοδαπούς επιβαίνοντες (υπηκόους Γαλλίας), το οποίο ήταν αγκυροβολημένο στον όρμο Παροικιάς. Στη περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), με τη συνδρομή του οποίου το Ε/Γ-Τ/Ρ-Ι/Φ αγκυροβόλησε αυτοδύναμα σε ασφαλές σημείο εντός του όρμου. Από το Λιμεναρχείο Πάρου, απαγορεύτηκε ο απόπλους του σκάφους μέχρι την προσκόμιση βεβαιωτικού αξιοπλοΐας, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****

Τις βραδινές ώρες χθες, συνελήφθη από στελέχη του Γραφείου Ασφάλειας της Λιμενικής Αρχής της Πάτρας, ένας 22χρονος αλλοδαπός (υπήκοος Τουρκίας), για παράβαση του άρθρου 24 παρ. 6 του Ν. 5038/2023 «Υποχρεώσεις ιδιωτών και υπαλλήλων-Κυρώσεις» και του άρθρου 83 παρ. 1 του Ν. 3386/05 «Απόπειρα παράνομης εξόδου από τη χώρα», όπως αντικαταστάθηκε και ισχύει. Ειδικότερα, σε έλεγχο που διενεργήθηκε στον επιβατικό σταθμό νότιου λιμένα Πατρών κατά τη διαδικασία φόρτωσης ενός Ε/Γ-Ο/Γ πλοίου με προορισμό το εξωτερικό, ο 22χρονος κατείχε και επέδειξε πλαστό ταξιδιωτικό έγγραφο, με σκοπό την παράνομη έξοδό του από τη χώρα. Επίσης, μετά από έλεγχο των στοιχείων του 22χρονου στη βάση δεδομένων SCHENGEN προέκυψε καταχώρηση με το μέτρο «Απόφαση επιστροφής για υπήκοο τρίτης χώρας». Από το Κεντρικό Λιμεναρχείο Πάτρας που διενεργεί την προανάκριση, κατασχέθηκε το πλαστό ταξιδιωτικό έγγραφο.
*****


Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-22χρονου, από το λιμάνι της Πάρου στο λιμάνι της Νάξου, με το Ε/Γ –Τ/Ρ «ΚΥΡΙΑΡΧΟΣ ΙΙ» Ν. Ν. 57,
-23χρονου και 18χρονου, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών 323,
-22χρονου, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.,
-39χρονου, από το λιμάνι της Δονούσας στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ IV» N.N. 64. και
-48χρονου, από το λιμάνι της Σύμης στο λιμάνι της Ρόδου, με Περιπολικό σκάφος Λ.Σ.-ΕΛ.ΑΚΤ.

